## Uputa za provedbu Odluke o obveznoj pričuvi

### NN 7/2004 (19.1.2004.), Uputa za provedbu Odluke o obveznoj pričuvi

# HRVATSKA NARODNA BANKA

227

Na
temelju članka 39. stavak 3. Zakona o Hrvatskoj narodnoj banci (»Narodne
novine«, br. 36/2001.) i točke XXI. Odluke o obveznoj pričuvi (»Narodne novine«,
br. 203/2003.), guverner Hrvatske narodne banke donio je 13. siječnja 2004.

## UPUTU ZA PROVEDBU

### ODLUKE O OBVEZNOJ PRIČUVI

Definicije

1. U
skladu s Odlukom o obveznoj pričuvi (u nastavku teksta: Odluka) obveznu pričuvu
obračunavaju, održavaju i izdvajaju sljedeće financijske institucije:

– banke
osnovane u Republici Hrvatskoj u skladu sa Zakonom o bankama

–
podružnice stranih banaka u Republici Hrvatskoj osnovane u skladu sa Zakonom o
bankama.

Obveznu
pričuvu ne obračunavaju, ne održavaju i ne izdva­jaju:

– banke
ili štedionice specijalne namjene kada je to zakonom propisano (stambene
štedionice)

–
Hrvatska banka za obnovu i razvitak.

2.
Osnovicu za obračun obvezne pričuve čini prosječno dnev­no stanje kunskih i
deviznih izvora sredstava u određenom obra­čunskom razdoblju.

3.
Prosječno dnevno stanje izvora sredstava za jedno obra­čun­sko razdoblje
izračunava se u kunama tako da se zbroje dnevna stanja obračunske osnovice
svakoga radnog dana i da se dobiveni zbroj podijeli brojem radnih dana toga
obračunskog razdoblja.

4.
Obračunsko razdoblje traje od prvoga do posljednjeg dana kalendarskog mjeseca.

5.
Financijske institucije iz točke II. stavak 1. Odluke (u na­stavku teksta:
banke) obračunavaju obveznu pričuvu primjenom jedinstvene stope iz točke VIII.
Odluke na propisanu osnovicu za obračun obvezne pričuve.

6.
Održavanje obvezne pričuve odnosi se na iznos koji su banke dužne održavati
prosječnim dnevnim stanjima likvidnih potraživanja u određenom razdoblju
održavanja.

7. Prosječno
dnevno stanje likvidnih potraživanja određuje se tako da se zbroje dnevna
stanja likvidnih potraživanja svakoga radnog dana u razdoblju održavanja i da
se dobiveni zbroj podijeli s brojem radnih dana toga razdoblja održavanja.

8. Likvidnim deviznim potraživanjima u smislu Odluke
smatraju se devizna potraživanja navedena u Prilogu A ove upute.

9. Danom obračuna obvezne pričuve smatra se 8.
kalendarski dan u mjesecu.

10. Razdoblje održavanja obvezne pričuve počinje 8.
kalendarskog dana u mjesecu i traje do 7. kalendarskog dana sljedećeg mjeseca.

11. Izdvajanje obvezne pričuve odnosi se na iznos
koji su banke dužne izdvojiti na račune Hrvatske narodne banke.

12. Valuta namire kunskog dijela obvezne pričuve
jednaka je danu obračuna obvezne pričuve.

13. Valuta namire deviznog dijela obvezne pričuve je
dva radna dana nakon dana obračuna obvezne pričuve.

14. Radnim danima u smislu ove upute smatraju se dani
od ponedjeljka do petka, dok se neradnim danima smatraju subota, nedjelja i
praznici. Ako je propisani dan obračuna i izdvajanja obvezne pričuve neradni,
obveza koja se mora izvršiti na taj dan prenosi se na prvi sljedeći radni dan.

U
izračune koji se odnose na razdoblje obračuna osnovice i održavanja obvezne
pričuve uključuju se samo radni dani kako je navedeno u prvom stavku ove točke.

15.
Devizna sredstva nerezidenata i pravnih osoba u posebnom odnosu s bankom
uključuju sve devizne izvore sredstava navedene u točki 20. ove upute koji su
primljeni od nerezidenata, odnosno od pravnih osoba u posebnom odnosu s bankom.

16.
Definicije pojmova rezidenti i nerezidentiodređene su točkom 2. Upute
za primjenu Kontnog plana za banke (»Narodne novine«, br. 115/2003.).

17.
Pravne osobe u posebnom odnosu s bankom su osobe navedene u članku 78. stavak (1),
pod 5) i 6) Zakona o bankama (»Narodne novine«, br. 84/2002.)

Osnovica za obraČun obvezne priČuve

18. Osnovica za obračun obvezne pričuve sastoji se od
kunskoga i deviznog dijela.

19. Kunski dio osnovice za obračun obvezne pričuve
sastoji se od kunskih izvora sredstava, i to:

– depozita po žiro i tekućim računima

– štednih depozita po viđenju i ostalih privremenih
(ogra­ni­čenih) depozita

– izdanih dužničkih vrijednosnih papira

– primljenih oročenih depozita

– primljenih kunskih kredita

– primljenih depozita s valutnom klauzulom

– primljenih kredita s valutnom klauzulom

– financijskih obveza koje se drže radi trgovanja
(obveze isporuke vrijednosnih papira)

– obveza na osnovi financijskog najma (lizinga)

– hibridnih i podređenih instrumenata (s valutnom klauzulom
i bez valutne klauzule)

– obveza po ostalim osnovama.

20. Devizni dio osnovice za obračun obvezne pričuve
sastoji se od deviznih izvora sredstava, i to:

– redovnih deviznih računa

– posebnih deviznih računa pravnih osoba, deviznih
računa i deviznih štednih uloga po viđenju stanovništva

– obveza po izdanim vrijednosnim papirima u devizama

– primljenih oročenih deviznih depozita

– primljenih deviznih kredita

– financijskih obveza u devizama koje se drže radi
trgovanja (obveze isporuke vrijednosnih papira)

– hibridnih i podređenih instrumenata u devizama

– obveza po ostalim osnovama u devizama.

21. U skladu s Odlukom, banke ne obračunavaju obveznu
pričuvu na sredstva primljena od: Hrvatske narodne banke, banaka koje
obračunavaju obveznu pričuvu u smislu Odluke i Hrvat­ske banke za obnovu i
razvitak, te na sredstva primljena na ime pomoći područjima stradalim od
elementarnih nepogoda, uključujući i sredstva solidarnosti za otklanjanje
posljedica ratnih razaranja, blokiranu deviznu štednju stanovništva pretvorenu
u javni dug Republike Hrvatske i refinancirane devizne kredite Re­publike
Hrvatske.

ObraČun obvezne priČuve

22.
Kunski, odnosno devizni, dio osnovice za obračun ob­vez­ne pričuve izračunava
se zasebno, a čini ga prosječno dnevno stanje kunskih, odnosno deviznih, izvora
sredstava u smislu točke 19. i 20. ove upute u jednom obračunskom razdoblju.

23.
Tražene podatke o stanjima sredstava koja ulaze u kunski dio osnovice za
obračun obvezne pričuve banke izračunavaju na temelju vlastitih knjigovodstvenih
podataka o dnevnom stanju kunskih izvora sredstava definiranih u točki 19. ove
upute.

24.
Tražene podatke o stanjima sredstava koja ulaze u devizni dio osnovice za
obračun obvezne pričuve banke izračunavaju na temelju vlastitih
knjigovodstvenih podataka o dnevnom stanju deviznih izvora sredstava
definiranih u točki 20. ove upute, u originalnim valutama. Tako izračunata
dnevna stanja deviznog dijela obračunske osnovice iskazuju se u kunama
primjenom sred­njih tečajeva Hrvatske narodne banke koji vrijede za pojedini
radni dan.

25. Kunski dio obvezne pričuve izračunava se tako da
se iznos obračunat primjenom propisane stope iz točke VIII. Odluke na kunski
dio osnovice uveća za iznos deviznog dijela obvezne pričuve koji se izvršava u
kunama, a koji se izračunava primjenom propisanog postotka iz točke IX. stavak
2. Odluke na obračunati devizni dio obvezne pričuve.

26. Devizni dio obvezne pričuve izračunava se tako da
se iznos obračunat primjenom propisane stope iz točke VIII. Odluke na devizni
dio osnovice umanji za iznos izračunat primjenom propisanog postotka iz točke
IX. stavak 2. Odluke na obračunati devizni dio obvezne pričuve.

27. Obračun obvezne pričuve banke sastavljaju na
priloženim obrascima KOP 1 i DOP 1. Obrazac KOP 1 sastoji se od dva dijela: KOP
1/1, koji obuhvaća obračun kunskog dijela obvezne pričuve, i KOP 1/2, koji
sadrži tablicu prikaza dnevnih stanja kunskih izvora sredstava koji čine
osnovicu za obračun kunskog dijela obvezne pričuve za sve radne dane
pripadajućeg obračunskog razdoblja. Obrazac DOP 1 sastoji se od dva dijela: DOP
1/1, koji obuhvaća obračun deviznog dijela obvezne pri­čuve, i DOP 1/2, koji
sadrži tablicu prikaza dnevnih stanja de­viznih izvora sredstava koji čine
osnovicu za obračun deviznog dijela obvezne pričuve za sve radne dane
pripadajućeg obra­čun­skog razdoblja.

Svi podaci koji se navode u obrascima KOP 1 i DOP 1
iska­zuju se u kunama (bez lipa), dok se svi postoci iskazuju na dva decimalna
mjesta.

Ispunjene obrasce KOP 1 i DOP 1 banke su obvezne
dostaviti u Hrvatsku narodnu banku – u Sektor za centralnobankarske operacije,
do 12 sati na dan obračuna obvezne pričuve.

Izdvajanje obvezne priČuve

28. Od
obvezne pričuve, obračunate u smislu Odluke, banke su obvezne određeni postotak
izdvojiti na račune Hrvatske narod­ne banke.

29.
Izdvajanje obvezne pričuve obavlja se u skladu s valutama namire navedenim u
točkama 12. i 13. ove upute i vrijedi do sljedećeg izdvajanja.

Izdvajanje
kunskog dijela obvezne pričuve

30.
Minimalni postotak izdvajanja kunskog dijela obvezne pričuve određen je točkom
XII. stavak 1. Odluke.

31.
Postotak kunskog dijela obvezne pričuve koji se izdvaja u smislu točke XI.
stavak 2. Odluke određuje banka na dan sa­stav­ljanja obračuna obvezne pričuve
za sljedeće obračunsko razdoblje u granicama postavljenim točkom XII. stavak 1.
Od­lu­ke.

Iznimno, banka koja na dan sastavljanja obračuna
obvezne pričuve ima dospjelih, a nepodmirenih obveza prema Hrvatskoj narodnoj
banci ne može smanjiti postotak kunskog dijela obvezne pričuve utvrđen za
izdvajanje u prethodnom razdoblju održa­vanja.

32. Kunski dio obvezne pričuve izdvaja se kod
Hrvatske narodne banke prenošenjem tih sredstava na račun izdvojene obvezne
pričuve što ga vodi Hrvatska narodna banka.

33. Ako je kunski dio obvezne pričuve izdvojen u
prethodnom obračunskom razdoblju veći od kunskog dijela obvezne pričuve
obračunate za izdvajanje u tekućem razdoblju, Hrvatska narodna banka će bankama
vratiti razliku između ta dva iznosa. U protivnom, banke će na račun izdvojene
obvezne pričuve uplatiti razliku između kunskog dijela obvezne pričuve
izdvojenog u prethodnom razdoblju i obračunatoga kunskog dijela obvezne pričuve
za izdvajanje u tekućem razdoblju.

Izdvajanje
deviznog dijela obvezne pričuve

34. Minimalni postoci izdvajanja deviznog dijela
obvezne pričuve određeni su točkom XII. stavak 2. i stavak 3. Odluke.

35. Dio deviznog dijela obvezne pričuve koji se
izdvaja po stopi iz točke XII. stavak 2. Odluke izračunava se uz pomoć udjela
deviznih sredstava nerezidenata i pravnih osoba u posebnom odnosu s bankom u
osnovici za obračun deviznog dijela obvezne pričuve.

Udio je odnos između deviznih sredstava nerezidenata
i prav­nih osoba u posebnom odnosu s bankom i osnovice za obračun deviznog
dijela obvezne pričuve.

Primjenom tako izračunatog udjela na devizni dio obvezne
pričuve iz točke 26. ove upute izračunava se devizni dio obvezne pričuve koji
se izdvaja po stopi iz točke XII. stavak 2. Odluke.

36. Minimalni postotak izdvajanja preostalog deviznog
dijela obvezne pričuve, nakon odbitka iznosa određenog u smislu točke 35. ove
upute, utvrđen je točkom XII. stavak 3. Odluke.

37. Postotak deviznog dijela obvezne pričuve koji se
izdvaja u smislu točke 36. ove upute, određuje banka na dan sastavljanja
obračuna obvezne pričuve za sljedeće razdoblje izdvajanja u granicama
postavljenim točkom XII. stavak 3. Odluke.

Iznimno, banka koja na dan sastavljanja obračuna
obvezne pričuve ima dospjelih, a nepodmirenih obveza prema Hrvatskoj narodnoj
banci ne može smanjiti postotak deviznog dijela obvezne pričuve utvrđen za
izdvajanje u prethodnom razdoblju održa­vanja.

38. Obveza u stranoj valuti izračunava se primjenom
sred­njeg tečaja Hrvatske narodne banke koji vrijedi na dan obračuna obvezne
pričuve. Izdvajanje deviznog dijela obvezne pričuve prema Odluci izvršava se:

– u EUR, na devizni račun Hrvatske narodne banke kod
Bayerische Landesbank Gyrozentrale, München i

– u USD, na devizni račun Hrvatske narodne banke kod
Bank of New York, New York.

Udjele izdvajanja deviznog dijela obvezne pričuve u
svakoj od navedenih valuta banke same određuju u postotnom iznosu, kako je
navedeno u obrascu DOP 1/1.

Iznosi
izdvajanja deviznog dijela obvezne pričuve u EUR i USD zaokružuju se na
tisućice.

39.
Banke koje nemaju odobrenje za obavljanje poslova platnog prometa s inozemstvom
izvršavaju obvezu izdvajanja deviznog dijela obvezne pričuve u skladu s Odlukom
preko banaka koje imaju odobrenje za obavljanje poslova platnog prometa s
inozemstvom.

Banke koje imaju odobrenje za obavljanje poslova
platnog prometa s inozemstvom mogu obvezu izdvajanja obvezne pričuve izvršavati
i preko drugih banaka koje imaju odobrenje za obav­ljanje poslova platnog
prometa s inozemstvom.

40. Podatke vezane za održavanje i izdvajanje
deviznog dijela obvezne pričuve banke dostavljaju na obrascu DOP 3. Obrazac DOP
3 sastoji se od tri dijela: DOP 3/1, koji se odnosi na popis banaka preko kojih
se izvršava obveza održavanja i izdvajanja deviznog dijela obvezne pričuve, DOP
3/2, koji se odnosi na popis banaka za koje se izvršava obveza održavanja i
izdvajanja deviznog dijela obvezne pričuve, i DOP 3/3, koji se odnosi na popis
zemalja i financijskih institucija na koje glase likvidna devizna potraživanja
u razdoblju održavanja deviznog dijela obvezne pričuve, a popunjavaju se na
način opisan u točkama 41., 42., 51. i 52. ove upute.

41. Ako banka koja ima odobrenje za obavljanje
poslova platnog prometa s inozemstvom izdvaja devizni dio obvezne pričuve u
svoje ime, a za račun druge banke, obvezna je na obras­cu DOP 3/2 navesti
nazive i sjedišta banaka za koje izvršava obvezu izdvajanja kao i iznose
deviznog dijela obvezne pričuve koji izdvaja za svaku pojedinu banku u EUR i
USD. Iznos izdvojenih sredstava kod Hrvatske narodne banke bit će jednak zbroju
vlastitih obveza i obveza banke za čiji je račun izvršena obveza, što se
također navodi u obrascu DOP 3/2.

42.  Banka
koja obvezu izdvajanja deviznog dijela obvezne pričuve izvršava preko banaka
koje imaju odobrenje za obavljanje poslova platnog prometa s inozemstvom dužna
je naznačiti imena i sjedišta tih banaka kao i iznose koji su izdvojeni preko
svake pojedine banke na devizni račun Hrvatske narodne banke na ob­ras­cu DOP
3/1.

43. Banke koje imaju odobrenje za obavljanje poslova
platnog prometa s inozemstvom dostavljaju trajne instrukcije (»Standard payment
instructions«) Hrvatskoj narodnoj banci – Direkciji za upravljanje deviznim
sredstvima za povrat izdvojenih sredstava deviznog dijela obvezne pričuve.

»Standard payment instructions« banke koje imaju
odobrenje za obavljanje poslova platnog prometa s inozemstvom dostavljaju
jednom za sva izdvajanja deviznog dijela obvezne pričuve, a mogu ih mijenjati u
slučaju potrebe isključivo novim pisanim nalogom, koji upućuju Hrvatskoj
narodnoj banci – Direkciji za upravljanje deviznim sredstvima najkasnije tri
radna dana prije dospijeća povrata sredstava izdvojenoga deviznog dijela
obvezne pričuve (do 12.00 sati 7. kalendarskog dana u mjesecu).

44. Ugovor o uvjetima deponiranja Hrvatska narodna
banka će dostaviti bankama koje imaju odobrenje za obavljanje poslova platnog
prometa s inozemstvom najkasnije tri radna dana nakon izvršenog izdvajanja.

45. Na dan povrata sredstava po prethodnom obračunu
od strane Hrvatske narodne banke, banke koje imaju odobrenje za obavljanje
poslova platnog prometa s inozemstvom izvršit će novo izdvajanje deviznog
dijela obvezne pričuve.

OdrŽavanje obvezne priČuve

46.
Preostali dio obračunate obvezne pričuve (nakon odbitka dijela određenog za
izdvajanje u smislu ove upute), banke su u razdoblju održavanja obvezne
održavati prosječnim dnevnim sta­njima likvidnih potraživanja.

47.
Obračun održavanja kunskoga, odnosno deviznog, dijela obvezne pričuve sastavlja
se na obrascu KOP 2, odnosno obrascu DOP 2.

Ispunjene
obrasce KOP 2 i DOP 2 banke su obvezne dostaviti u Hrvatsku narodnu banku – u
Sektor za centralnobankarske operacije, do 12.00 sati na dan obračuna obvezne
pričuve.

Tražene
podatke o stanjima sredstava koja ulaze u obračun održavanja obvezne pričuve
banke izračunavaju na temelju vlastitih knjigovodstvenih podataka i iskazuju u
kunama.

Održavanje
kunskog dijela obvezne pričuve

48.
Kunski dio obvezne pričuve održava se prosječnim dnevnim stanjem na žiroračunu
– računu za namirenje, na računu gotovine u blagajni te na računu sredstava za
pokriće negativnog salda na obračunskom računu u Nacionalnom klirinškom
sustavu.

Održavanje
deviznog dijela obvezne pričuve

49. Devizni dio obvezne pričuve održava se prosječnim
dnev­nim stanjem likvidnih deviznih potraživanja od država članica OECD-a te od
financijskih institucija u zemljama OECD-a čiji najniži rejting prema
standardizaciji međunarodnih agencija Standard & Poors i Fitch IBCA glasi:
AA-; odnosno prema agenciji Moodyžs: Aa3, i to za razdoblje održavanja.
Preciznije upute vezane uz minimalni rang zemalja i banaka dane su u Prilogu B
ove upute.

Devizni dio obvezne pričuve može se održavati i
prosječnim dnevnim stanjem strane gotovine, čekova koji glase na stranu valutu
te vrijednosnih papira Hrvatske narodne banke nominiranih u stranoj valuti.

50. Dnevna stanja likvidnih deviznih potraživanja
iskazuju se u kunama primjenom srednjih tečajeva Hrvatske narodne banke koji
vrijede za taj radni dan.

Knjigovodstvene vrijednosti likvidnih deviznih
potraživanja mogu odstupati od vrijednosti koje ulaze u obračun održavanja
deviznog dijela obvezne pričuve samo s osnove razlike između valutnih tečajeva
banke obveznika održavanja deviznog dijela obvezne pričuve i srednjih tečajeva
Hrvatske narodne banke.

51. Osim vlastite obveze održavanja deviznog dijela
obvezne pričuve, banka koja ima odobrenje za obavljanje poslova platnog prometa
s inozemstvom može održavati devizni dio obvezne pričuve i u svoje ime, a za
račun drugih banaka.

Banka koja ima odobrenje za obavljanje poslova
platnog prometa s inozemstvom, a koja održava devizni dio obvezne pričuve u
svoje ime, a za račun drugih banaka, dužna je u obrascu DOP 3/2 navesti nazive
i sjedišta tih banaka te prosječne iznose deviznog dijela obvezne pričuve koje
održava za račun svake pojedine banke kao i za vlastiti račun.

Banka koja ima odobrenje za obavljanje poslova
platnog prometa s inozemstvom također je obvezna ispuniti obrazac DOP 3/3 u
koji se unosi popis zemalja i financijskih institucija na koje glase likvidna
devizna potraživanja u razdoblju održavanja deviznog dijela obvezne pričuve.

Banka koja ima odobrenje za obavljanje poslova
platnog prometa s inozemstvom ispunjava obrazac DOP 3/1 samo ako svoju obvezu
održavanja i izdvajanja deviznog dijela obvezne pričuve izvršava preko neke
druge banke koja ima odobrenje za obavljanje poslova platnog prometa s
inozemstvom.

52.
Banka koja ispunjava obvezu održavanja deviznog dijela obvezne pričuve prema
Odluci preko banaka koje imaju odobrenje za obavljanje poslova platnog prometa
s inozemstvom, dužna je banci koja ima odobrenje za obavljanje poslova platnog
prometa s inozemstvom dostaviti pisani nalog da se željeni iznos deponira kod
inozemne banke s odgovarajućim rejtingom u skladu s Odlukom. Banka koja ima
odobrenje za obavljanje poslova platnog prometa s inozemstvom dužna je u
cijelosti provesti nalog banke koja nema odobrenje za obavljanje poslova
platnog prometa s inozemstvom.

Banka
koja obvezu održavanja deviznog dijela obvezne pričuve izvršava preko banaka
koje imaju odobrenje za obavljanje poslova platnog prometa s inozemstvom dužna je
ispuniti obrazac DOP 3/1 tako da naznači imena i sjedišta tih banaka kao i
prosječan iznos deviznog dijela obvezne pričuve koji preko pojedine banke
održava u likvidnim deviznim potraživanjima u razdoblju održavanja za koje se
šalje obračun.

Banka
koja obvezu održavanja deviznog dijela obvezne pričuve izvršava preko banaka
koje imaju odobrenje za obavljanje poslova platnog prometa s inozemstvom ne
ispunjava obrasce DOP 3/2 i DOP 3/3.

Remuneracija obvezne priČuve

53. Na
sredstva izdvojene obvezne pričuve Hrvatska narodna banka plaća naknadu u
skladu s Odlukom o kamatnim stopama i naknadama Hrvatske narodne banke.

Kaznene odredbe

54. Ako
se nakon kontrole obračuna utvrde pogreške, propusti i nepridržavanje
propisanih rokova, banka za pogrešno obra­čunatu i/ili nepravodobno izdvojenu
obveznu pričuvu plaća naknadu po stopi koju određuje Hrvatska narodna banka. Uz
to, Hrvatska narodna banka će prema takvoj banci poduzeti odgo­varajuće mjere u
skladu s Odlukom o obavljanju nadzora nad poslovanjem banaka.

55. Ako određena banka ne izdvoji obveznu pričuvu,
odnosno izdvoji manji iznos obvezne pričuve na račune Hrvatske narodne banke u
smislu Odluke, na nedostatno izdvojeni iznos plaća naknadu u skladu s Odlukom o
kamatnim stopama i naknadama Hrvatske narodne banke.

Ako određena banka ne održava obveznu pričuvu,
odnosno ako je ostvareno prosječno dnevno stanje likvidnih potraživanja banke
za razdoblje održavanja manje od minimalnoga prosječnog dnevnog stanja tih
potraživanja za to razdoblje održavanja (odnosno, dijela obvezne pričuve koji
se održava s pomoću tih stanja), na nedostatno održavani iznos plaća se
naknada, u skladu s Odlukom o kamatnim stopama i naknadama Hrvatske narodne
banke.

56. Ako
Hrvatska narodna banka u pravnom odnosu s trećim osobama snosi bilo kakve
kamate i troškove prouzročene ne­pravil­no ili nepravodobno izvršenim
transakcijama od strane banaka vezane uz izdvajanje i održavanje deviznog
dijela obvezne pri­čuve, navedene kamate i troškove banke su dužne odmah nakon
primitka obavijesti nadoknaditi Hrvatskoj narodnoj banci, i to u valuti u kojoj
su navedene kamate i troškovi nastali za Hrvat­sku narodnu banku.

Prijelazne odredbe

57.
Banke i štedionice nad kojima je prije početka primjene Odluke pokrenut
postupak likvidacije dužne su izdvajati kunski i devizni dio obvezne pričuve u
visini minimalnog postotka iz­dvajanja kunskoga i deviznog dijela obvezne
pričuve određenog propisima koji su važili u trenutku pokretanja postupka
likvidacije.

58.
Iznimno od točke 45. ove upute, bankama i štedionicama nad kojima je pokrenut
postupak likvidacije Hrvatska narodna banka će na dan izdvajanja deviznog
dijela obvezne pričuve izvršiti povrat sredstava samo u iznosu razlike između
obveze izdvajanja po tekućem i prethodnom obračunu. Ako je obveza izdvajanja po
tekućem obračunu veća od obveze izdvajanja po prethodnom obračunu, banke i
štedionice nad kojima je pokrenut postupak likvidacije dužne su razliku
uplatiti na račune Hrvatske narodne banke.

ZavrŠne odredbe

59.
Danom primjene ove upute stavlja se prestaje važiti Uputa za provedbu Odluke o
obveznoj pričuvi (»Narodne novine«, br. 77/2001. i 89/2001.)

60. Ova
uputa stupa na snagu osmog dana od dana objave u »Narodnim novinama«, a
primjenjuje se od 9. veljače 2004., kada financijske institucije sastavljaju
obračun obvezne pričuve za obra­čunsko razdoblje od 1. do 31. siječnja 2004.

Uputa
br.: 8-020/01-04/ŽR
Zagreb, 13. siječnja 2004.

Guverner
Hrvatske narodne banke
**dr. sc. Željko Rohatinski,** v. r.

 PRILOG A

Likvidna
devizna potraživanja u smislu točke X. Odluke, banke iskazuju u vlastitom
knjigovodstvu na sljedećim računima, prema Odluci o kontnom planu za banke:

POPIS RAČUNA

150             Potraživanja u devizama za stranu gotovinu poslanu
sabirnom centru

300             Strana gotovina

301             Čekovi koji glase na stranu valutu

3100           Devizni tekući računi kod stranih
banaka

3101           Posebni devizni računi kod stranih
banaka

3116           Devizni depoziti s osnove obvezne
pričuve u stranoj valuti

33920         Depoziti s ugovorenim rokom dospijeća
do 1 mjeseca

33921         Depoziti s ugovorenim rokom dospijeća
preko 1 do 3 mjeseca

33922         Depoziti s ugovorenim rokom dospijeća
preko 3 do 12 mjeseci

33923         Depoziti po viđenju

33924         Depoziti s ugovorenim rokom dospijeća
preko 1 do 2 godine

33925         Depoziti s ugovorenim rokom dospijeća
preko 2 do 3 godine

33926         Depoziti s ugovorenim rokom dospijeća preko 3 godine

33927         Dospjeli depoziti

3510           Vrijednosni papiri HNB-a

35920         Instrumenti tržišta novca

35921         Obveznice i drugi dugoročni dužnički instrumenti

3594           Vrijednosni papiri i drugi financijski instrumenti stranih
država

3610           Vrijednosni papiri HNB-a

36920         Instrumenti tržišta novca

36921         Obveznice i drugi dugoročni dužnički instrumenti

3694           Vrijednosni papiri i drugi financijski instrumenti stranih
država

371000       Nominalni iznos

371007       Dospjelo

379200       Nominalni iznos

379207       Dospjelo

379210       Nominalni iznos

379217       Dospjelo

379400       Nominalni iznos

379407       Dospjelo

379410       Nominalni iznos

379417       Dospjelo

381000       Nominalni iznos

381007       Dospjelo

389200       Nominalni iznos

389207       Dospjelo

389210       Nominalni iznos

389217       Dospjelo

389400       Nominalni iznos

389407       Dospjelo

389410
     Nominalni iznos

389417       Dospjelo

S obzirom da se u smislu ove odluke likvidnim
deviznim potraživanjima smatraju samo ona potraživanja koja dospijevaju
najkasnije za 3 mjeseca, kod navedenih računa, čiji je ugovoreni rok dospijeća
preko 3 mjeseca, uzimaju se iznosi potraživanja koji dospijevaju u roku 3
mjeseca u obračunskom razdoblju, osim kod računa vrijednosnih papira koji se
drže radi trgovanja i koji su raspoloživi za prodaju, koji se uzimaju u ukupnom
iznosu.

Računi kod kojih se u obzir uzimaju samo oni iznosi
koji dospijevaju u roku do 3 mjeseca u obračunskom razdoblju su:

33922         Depoziti s ugovorenim rokom dospijeća
preko 3 do 12 mjeseci

33924         Depoziti
s ugovorenim rokom dospijeća preko 1 do 2 godine

33925         Depoziti
s ugovorenim rokom dospijeća preko 2 do 3 godine

33926         Depoziti
s ugovorenim rokom dospijeća preko 3 godine

379200       Nominalni
iznos

379210       Nominalni
iznos

379400       Nominalni
iznos

379410       Nominalni
iznos

389200       Nominalni
iznos

389210       Nominalni
iznos

389400       Nominalni
iznos

389410       Nominalni
iznos

PRILOG
B

ODGOVARAJUĆA
KREDITNA OCJENA ZEMALJA I FINANCIJSKIH INSTITUCIJA KOD KOJIH BANKA IMA DEVIZNA
POTRAŽIVANJA

1. U
svrhu održavanja deviznog dijela obvezne pričuve devizna potraživanja koja se
vode na računima navedenim u točki X. Odluke moraju glasiti na države članice
OECD-a ili financijske institucije u tim zemljama koje su od strane propisanih
međunarodnih agencija ocijenjene odgovarajućom kreditnom ocjenom. Odgovarajuća
kreditna ocjena za zemlju i financijsku instituciju u koju se ulaže je
minimalno (propisani uvjeti, propisane kreditne ocjene):

Standard
& Poors     AA-

Fitch
IBCA               AA-

Moodyžs                  Aa3

2.
Banke koje imaju odobrenje za obavljanje poslova platnog prometa s inozemstvom
mogu deponirati devizna sredstva radi održavanja deviznog dijela obvezne
pričuve kod podružnica (filijala) čije matične financijske institucije
ispunjavaju propisane uvjete ako se podružnica nalazi u zemlji koja također
ispunjava uvjet kreditne ocjene.

3.
Iznimno, ako inozemna financijska institucija ne ispunjava propisane uvjete,
banka koja ima odobrenje za obavljanje poslova platnog prometa s inozemstvom
može, uz suglasnost guvernera Hrvatske narodne banke, deponirati devizna sredstva
radi održa­vanja deviznog dijela obvezne pričuve kod

•
banaka s jamstvom države, članice OECD-a, koja ima tra­ženi kreditni rejting

•
banaka kćeri za čije obveze povrata sredstava primljenih u depozit jamči
matična banka, uz uvjet da matična banka ispunjava propisane uvjete.

4.
Zahtjev za odobrenje deponiranja u banke koje ne ispunjavaju propisane uvjete,
banka koja ima odobrenje za obavljanje poslova platnog prometa s inozemstvom
podnosi Hrvatskoj narodnoj banci, Sektoru za centralnobankarske operacije,
zajedno s pripadajućom dokumentacijom.

5.
Banke koje imaju odobrenje za obavljanje poslova platnog prometa s inozemstvom
samostalno prate kretanje kreditne ocjene zemalja u sastavu OECD-a i
financijskih institucija u tim zemljama, te obavljaju usklađenje deponiranja
deviznih sredstava radi održavanja deviznog dijela obvezne pričuve u skladu s
propisanom ocjenom rejtinga država i financijskih institucija.

6. U
slučaju da određena država i/ili financijska institucija naknadno, nakon izvršenog
deponiranja deviznih sredstava u skla­du s Odlukom dobije lošiji rejting od
propisanoga, banka koja ima odobrenje za obavljanje poslova platnog prometa s
inozemstvom dužna je izvršiti deponiranje deviznih sredstava u drugu državu
i/ili financijsku instituciju s odgovarajućim rejtingom najkasnije nakon isteka
roka dospijeća depozita.

7. Banke u obračun održavanja deviznog dijela obvezne
pričuve uključuju i plasmane u vrijednosne papire stranih država te stranih
financijskih institucija (središnjih banaka i banaka) u njihovom nominalnom
iznosu, uz uvjet da:

• je strana država, izdavatelj vrijednosnog papira,
članica OECD-a koja je ocijenjena minimalno propisanom kreditnom ocjenom;

• se strana središnja banka, izdavatelj vrijednosnog
papira, nalazi u zemlji članici OECD-a koja je ocijenjena minimalno propisanom
kreditnom ocjenom;

• strana banka, izdavatelj vrijednosnog papira i
zemlja članica OECD-a u kojoj se banka nalazi udovoljavaju propisanim uvjetima.

8. U obračun održavanja deviznog dijela obvezne
pričuve ne mogu se uvrstiti devizna potraživanja koja na bilo koji način služe
kao podloga (kolateral) za zaduživanje u zemlji ili u inozemstvu.

Iznimka su blagajnički zapisi Hrvatske narodne banke
kada oni služe kao kolateral za korištenje lombardnoga kredita.

Blagajnički zapisi Hrvatske narodne banke nominirani
u stranoj valuti koji se drže do dospijeća i koji su kupljeni prilikom emisije
izravno od izdavatelja mogu se koristiti u obračunu održavanja deviznog dijela
obvezne pričuve do iznosa od najviše 95% njihove nominalne vrijednosti uz
odbitak iznosa lombardnoga kredita koji se koristi na temelju njihova zaloga
kod Hrvatske narodne banke.

Blagajnički zapisi Hrvatske narodne banke nominirani
u stra­­noj valuti koji se drže radi trgovanja i koji su raspoloživi za prodaju
mogu se koristiti u obračunu održavanja deviznog dijela obvezne pričuve u
cjelokupnom iznosu diskontirane vrijednosti uz odbitak iznosa lombardnoga
kredita koji se koristi na temelju njihova zaloga kod Hrvatske narodne banke.

Banka ili štedionica u obračun održavanja deviznog
dijela ob­vez­ne pričuve može uključiti iznos blagajničkih zapisa Hrvat­ske
narodne banke nominiranih u stranoj valuti koji na kraju radnog dana nisu
korišteni kao zalog.

9. Banke koje imaju odobrenje za obavljanje poslova
platnog prometa s inozemstvom dostavljaju na obrascu DOP 3/3, uz obrazac DOP 2
i DOP 3/2, Hrvatskoj narodnoj banci popis zemalja i financijskih institucija na
koje glase potraživanja koja se navode u obrascu DOP 2.

if !supportEmptyParas endif

[Obrazac KOP 1/1](dodatni/313893.htm)

if !supportEmptyParas endif

[Obrazac KOP 1/2](dodatni/313894.htm)

if !supportEmptyParas endif

[Obrazac KOP 2-1](dodatni/313895.htm)

if !supportEmptyParas endif

[Obrazac KOP 2-2](dodatni/313896.htm)

if !supportEmptyParas endif

[Obrazac DOP 1/1](dodatni/313897.htm)

if !supportEmptyParas endif

[Obrazac DOP 1/2](dodatni/313898.htm)

if !supportEmptyParas endif

[Obrazac DOP 2-1](dodatni/313899.htm)

if !supportEmptyParas endif

[Obrazac DOP 2-2](dodatni/313900.htm)

if !supportEmptyParas endif

[Obrazac DOP 3/1](dodatni/313901.htm)

if !supportEmptyParas endif

[Obrazac DOP 3/2](dodatni/313902.htm)

if !supportEmptyParas endif

[Obrazac DOP 3/3](dodatni/313903.htm)

Uputa, NN 7/2004-227